《慈乌》
明代·倪谦

慈乌在林，爰返其哺。哀哀母氏，弃我弗顾。慈乌在林，载飞载集。

哀哀母氏，弃我弗恤。人孰无父，我独早孤。人孰无母，我独告殂。

昊天悠悠，降此大咎。忧心憧憧，疢如疾首。朝跻于堂，泪交我颐。

夕降于堂，泪渍我衣。我绩我蚕，我书我诗。惟母之训，云何弗思。

兰山苍苍，鄞水汤汤。心之思矣，曷惟有忘。兰山岌岌，鄞水湜湜。

心之思矣，曷其有极。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。